paragraph_text: Uliči (ukr. Уличі); srednjovjekovno istočnoslavensko pleme, preci ukrajinske nacije, koji su od 6. do 10. stoljeća nastanjivali jugozapad današnje Ukrajine i sjeverne prostore Moldove, točnije prostor oko rijeka Dnjestar i Bug. Njihovo glavno središte predstavljao je grad Peresičen. Uliči su u vojnom smislu predstavljali snažno pleme i bili su u jako dobrim odnosima sa svojim jugozapadnim susjedima Tivercima. Na vlastitom teritoriju uz obalu Crnog mora, Uliči su zajedno s Tivercima vodili česte bitke s raznim euroazijskim osvajačima, pritom indirektno štiteći autohtone slavenske prostore u sjeverozapadnoj Ukrajini.